പ്രളയം തകര്ത്തെറിഞ്ഞു: ജീവിക്കാന് ഭാഗ്യം വിറ്റ് സംസ്ഥാന കര്ഷക അവാര്ഡ് ജേതാവ് മാള: 2018ലെ പ്രളയമാണ് കര്ഷക ജ്യോതി അവാര്ഡ് ലഭിച്ച മാളയ്ക്കടുത്തുള്ള വെണ്ണൂര് വളപ്പില് വീട്ടില് ശശിയുടെ ജീവിതം മാറ്റിമറിച്ചത്. രോഗത്തെ പരാജയപ്പെടുത്താന് മണ്ണില് മനസ് സമര്പ്പിച്ച ശശി പക്ഷേ പ്രളയത്തില് നിന്ന് കരകയറാനാകാതെ ഭാഗ്യം വില്ക്കാന് തുടങ്ങി. കാര്ഷിക വകുപ്പിന്റെ അവാര്ഡ് ലഭിച്ച് ദിവസങ്ങള്ക്കകമാണ് വെള്ളം പ്രളയമായെത്തിയത്. വീട് മാത്രമല്ല കൃഷിയിടവും കാലിത്തൊഴുത്തും ആട്ടിന് കൂടും കോഴിക്കൂടും അടക്കമുള്ളവ മുങ്ങി. തൊഴുത്തില് നിന്നിരുന്ന അഞ്ച് പശുക്കളില് രണ്ടെണ്ണവും ആടുകളും കോഴികളും അടക്കം ചത്തു. കൃഷിയെല്ലാം വെള്ളപ്പാച്ചിലില് ഒലിച്ചുപോയി. ഈ കാഴ്ചകള് മനസിനെ വല്ലാതെ വേദനിപ്പിച്ചു. പിന്നെ കടബാദ്ധ്യത ഒഴിവാക്കാന് ലോട്ടറി വില്പ്പനയിലേക്ക് തിരിഞ്ഞു. എന്നാല് കൊവിഡ് നിയന്ത്രണം ആ മേഖലയിലും തിരിച്ചടിയായി. പ്രളയത്തില് ഒലിച്ചുപോയ കാലിത്തൊഴുത്തിന് പകരം നിര്മ്മാണത്തിനും ഒരു പശുവിനും ധനസഹായം ലഭിച്ചു. എന്നാല് 2019ല് വീണ്ടും വെള്ളം കയറിയപ്പോള് ദുരന്തം മുന്നില്ക്കണ്ട് പശുവിനെ വില്ക്കേണ്ടി വന്നു. ഇപ്പോള് മൂന്ന് ലക്ഷത്തിന്റെ കടബാദ്ധ്യതയുണ്ടെങ്കിലും കൃഷിയിലേക്ക് വീണ്ടും കടക്കാനുള്ള ഒരുക്കത്തിലാണ്. 12 സെന്റ് സ്ഥലത്തില് വീട് ഒഴികെയുള്ള ഏഴ് സെന്റില് കൃഷിയിലൂടെ അത്ഭുതം സൃഷ്ടിച്ചാണ് സംസ്ഥാന അവാര്ഡ് കരസ്ഥമാക്കിയത്. ചെറിയ സ്ഥലം പൂര്ണമായി പ്രയോജനപ്പെടുത്തി സമ്മിശ്ര കൃഷിയാണ് നടപ്പാക്കിയത്. കാബേജ്, ക്വാളിഫ്ളവര്, വിവിധയിനം പയറുകള്, വെണ്ട, ചുരയ്ക്ക, പടവലം, കുറ്റിബീന്സ്, വഴുതന, വിവിധയിനം വാഴകള്, പച്ചമുളക്, ചീരകള്, കൂണ് തുടങ്ങിയ നിരവധി ഇനം പച്ചക്കറികളാണ് അന്ന് കൃഷി ചെയ്തത്. കൂടാതെ വിവിധയിനം മത്സ്യങ്ങള്, മുയല്, താറാവുകള്, ടര്ക്കി, ഗിനി, കാട, കരിങ്കോഴി, മുട്ടക്കോഴികള്, പശുക്കള്, ആടുകള് എന്നിവയും ശശിയുടെ പുരയിടത്തില് ഉണ്ടായിരുന്നു. പാന്ക്രിയാസിസ് തകരാര് കാരണമാണ് രണ്ട് പതിറ്റാണ്ട് മുമ്ബ് കാര്ഷിക മേഖലയിലേക്ക് കടന്നത്. തുടര്ന്ന് ആരോഗ്യ സംരക്ഷണവും വരുമാന മാര്ഗവും നല്ല ഭക്ഷണവും കൃഷിയിലൂടെ നേട്ടമായി. പ്രളയം എല്ലാം തകര്ത്തപ്പോള് പിന്നെ ആശ്രയം ലോട്ടറി വില്പ്പനയായിരുന്നു. ഇപ്പോള് മുയല് വളര്ത്തലില് തുടങ്ങി മറ്റു കൃഷികളിലേക്കും കടക്കാനാണ് ശ്രമിക്കുന്നത്. ലോട്ടറി വില്പ്പനയിലൂടെ ശരാശരി 400 രൂപ ലഭിക്കും. ശശി